“สศอ.” เปิดดัชนี MPI ก.ย. ขยายตัว 3.36% มอง GDP อุตสาหกรรมปี 65 โตแตะ 3%
“สศอ.” เปิดดัชนีผลผลิตอุตสาหกรรม MPI เดือน ก.ย.65 ระดับ 97.9 ขยายตัว 3.36% ดัน 9 เดือนแรกโต 2.83% คาด GDP ปี 65 ของภาคอุตสาหกรรม ขยายตัว 2-3 %
“สศอ.” เปิดดัชนีผลผลิตอุตสาหกรรม MPI เดือน ก.ย.65 ระดับ 97.9 ขยายตัว 3.36% ดัน 9 เดือนแรกโต 2.83% คาด GDP ปี 65 ของภาคอุตสาหกรรม ขยายตัว 2-3 %
31 ต.ค. 2565

สำนักงานเศรษฐกิจอุตสาหกรรม (สศอ.) กระทรวงอุตสาหกรรม เผยดัชนีผลผลิตอุตสาหกรรม (MPI) เดือน ก.ย.65 อยู่ที่ระดับ 97.9 ขยายตัว 3.36% จากช่วงเดียวกันของปีก่อน โดยช่วง 9 เดือนแรก (ม.ค.-ก.ย.65) ดัชนี MPI ขยายตัว 2.83% จากช่วงเดียวกันของปีก่อน
สำหรับอัตราการใช้กำลังการผลิต (CapU) ในเดือน ก.ย.65 อยู่ที่ระดับ 63.18% ลดลงจากระดับ 63.72% ในเดือน ส.ค.65 ส่วนอัตราการใช้กำลังการผลิตในช่วง 9 เดือนแรก เฉลี่ยอยู่ที่ระดับ 63.4%
โดยปัจจัยสำคัญที่ส่งผลต่อการผลิตในเดือน ก.ย.65 ได้แก่ การขยายตัวในเกณฑ์ดีของกิจกรรมทางเศรษฐกิจในประเทศตามสถานการณ์การระบาดของโควิดที่คลี่คลาย ส่งผลถึงการขยายตัวการผลิตผลิตภัณฑ์สำคัญ เช่น ปิโตรเลียม สินค้าที่เกี่ยวเนื่องกับการท่องเที่ยว เช่น เบียร์, เสื้อผ้า, กระเป๋า, รองเท้า และเครื่องประดับ ส่วนตลาดส่งออกยังคงขยายตัวได้ โดยตลาดหลักที่ขยายตัว ได้แก่ สหรัฐอเมริกา, อาเซียน และสหภาพยุโรป
ขณะที่สถานการณ์เงินเฟ้อ ยังคงส่งผลกระทบกับผู้ประกอบการในภาคอุตสาหกรรม ผ่านการเพิ่มขึ้นของต้นทุนการผลิตอยู่ แต่มีทิศทางชะลอตัวลงต่อเนื่อง
ทั้งนี้ สศอ. คาดการณ์ว่าในปี 65 ดัชนี MPI จะขยายตัวได้ 1.5-2.5% จากเดิมที่คาดไว้ 4-5% ส่วน GDP ภาคอุตสาหกรรม ขยายตัว 2-3% จากเดิมคาด 2.5-3.5%